C 70/26
SK
Úradný vestník Európskej únie
27.2.2023
Ak sa výrobok neuvedie na trh do 48 hodín od zberu, musí sa vhodne uskladniť v chladiacom zariadení alebo ošetriť iným spôsobom, ktorým sa v ovocí spomalia metabolické procesy. 3.6.
Špecifické pravidlá označovania výrobku, na ktorý sa vzťahuje registrovaný názov Čerešne „Ciliegia di Marostica“ (CHZO) určené na okamžitú spotrebu sa musia baliť do vhodných balení s objemom najviac 10 kg.
Použité materiály musia byť vhodné na použitie v styku s potravinami.
Obsah každého balenia musí byť jednotný a pozostávať výlučne z čerešní rovnakého pôvodu, odrody a kvality.
Pokiaľ ide o nejednotnosť z hľadiska veľkosti, na počet alebo hmotnosť čerešní v jednotlivých baleniach sa uplatňuje tolerancia 10 %.
Na balení sa musí uvádzať symbol Únie.
Na každom balení sa musí uvádzať toto logo zemepisného označenia:
4.
Stručné vymedzenie zemepisnej oblasti Oblasť pestovania čerešní „Ciliegia di Marostica“ zahŕňa správne územie ôsmich obcí provincie Vicenza: Marostica, Salcedo, Fara Vicentino, Breganze, Colceresa, Pianezze, Bassano a Schiavon.
5.
Súvislosť so zemepisnou oblasťou Oblasť pestovania čerešní „Ciliegia di Marostica“ je už dlho známa priaznivými podmienkami na pestovanie čerešní.
Kvalitu čerešní vypestovaných v tejto oblasti vyzdvihli viacerí autori.
Túto oblasť na severe ohraničuje pahorkatina s nadmorskou výškou od 100 do 400 m; južnú časť tvorí náhorná planina s prevládajúcou nadmorskou výškou od 90 do 100 m.
Pôda, na ktorej sa pestujú čerešne, zväčša pochádza z treťohorných čadičových skál, a preto je mimoriadne úrodná, chudobná na dusík a bohatá na draslík.
Vďaka tomuto zloženiu, ako aj vďaka sklonu svahov a ich orientácii na juh, sa pôda nepremáča a v čerešniach sa hromadia cukry.
Oblasť na severe chránia hrebene Álp a Dolomitov a miestne podnebie je mierne a pomerne veterné so zriedkavým výskytom hmiel.
Čerešne majú tvar srdca, veľký priemer a ohnivočervenú až tmavočervenú farbu.
Dužina je stredne šťavnatá a má veľmi príjemnú sladkú chuť.
Súvislosť medzi čerešňami „Ciliegia di Marostica“ a oblasťou ich pestovania spočíva v dobrej povesti, ktorej sa toto ovocie tešilo už v 15. storočí a ktorá ho sprevádza až dodnes.
Podľa historických prameňov sa čerešne na pahorkoch okolo mesta Marostica pestovali už v rímskych časoch, ale aj neskôr.
Obľuba čerešne „Ciliegia di Marostica“ podľa všetkého siaha do dávnych dôb a súvisí s historickou udalosťou známou ako „šachová partia“, ktorá sa uskutočnila v roku 1454.
Dvaja rytieri súperili o ruku mladej dámy, dcéry kastelána a pána „zeme a šľachtického hradu Marostica“ Taddea Parisia, a tak si zahrali šach so živými ľuďmi namiesto figurín.
Víťaz partie sa oženil s pánovou dcérou a porazený s jej sestrou.
Taddeo Parisio nariadil, aby sa na pamiatku tejto radostnej udalosti po celom okolí vysadili čerešne.
Počas veľtrhu čerešní „Mostra regionale delle ciliegie“, ktorý býva každoročne koncom mája, si miestni obyvatelia pripomínajú šachovú partiu voľbou dvoch dievčat, ktoré si potom v divadelnom predstavení o spomínanej historickej udalosti zahrajú úlohu oboch neviest.